Tshwane-metro 'nié onder administrasie' | Maroela Media
Die DA sê die ANC probeer bloot sy hande op die Tshwane-metroraad se geldkoffers kry. (Argieffoto: Riaan Cronje)
Ondanks dreigemente deur die Gautengse LUR vir samewerkende regering en tradisionele sake om die Tshwane-metroraad onder administrasie te plaas, is dié stad nié onder administrasie nie en gaan voort "om wêreldgehalte-diens aan inwoners onder leiding van die DA" te verskaf.
"Dit bly 'n leë dreigement," het Solly Msimanga, koukusleier van die Gautengse DA, Sondag gesê oor die LUR se bewering dat die stad onder administrasie is.
"Die LUR se politieke stemwerwery kort geloofwaardigheid en inhoud omdat hy nie die proses, soos uiteengesit in die Grondwet, gevolg het nie."
LUR Lebogang Maile het Vrydag gesê die Gautengse regering is genoop om by die metro in te gryp en dat die stad gevolglik onder administrasie geplaas is.
Sy stelling volg nadat Stevens Mokgalapa, burgemeester van Tshwane wat tans met spesiale verlof is, en speaker Katlego Mathebe deur mosies van wantroue van hul ampte onthef is. Die DA het hom egter tot die hof gewend en 'n dringende bevel bekom wat dié besluite omgekeer het.
Msimanga sê ingevolge die Grondwet mag die provinsiale uitvoerende gesag net ingryp wanneer 'n munisipaliteit nie sy grondwetlike of wetlike pligte nakom nie; nie sy pligte nakom om 'n begroting goed te keur en maatreëls in te stel om inkomste daarvoor in te vorder nie; óf in 'n finansiële krisis is wat beteken hy kan nie meer basiese dienste lewer of sy geldelike verpligtinge nakom nie.
Hy sê geen van die drie scenario's is op Tshwane van toepassing nie en beskryf Maile se optrede as onwettig, ondemokraties en laakbaar.
"LUR Maile se mislukte poging is deel van 'n groter plan van die ANC-geleide provinsiale regering in Gauteng om die Tshwane-metroraad te kaap en beheer oor die stad se geldsake te kry terwyl ons al hoe nader aan die plaaslike regeringsverkiesing in 2021 beweeg.
Solly Msimanga (middel), die DA se koukusleier in Gauteng, sêdie Tshwane-metroraad is allermins onder administrasie. (Foto: Twitter)
"Geld wat vir dienslewering bestem is, gaan ongetwyfeld vir stemwerwery gebruik word," het Msimanga gesê.
Hy sê die eerste stap van dié sogenaamde kaping was die pogings om die burgemeester en speaker te ontsetel. Die hof het egter 'n stokkie daarvoor gesteek.
Die aansoek word nou op 17 Desember in die dringende hof aangehoor. Msimanga sê die DA sien uit daarna om die ANC se ware motiewe daaragter bloot te lê.
"Ons gaan voortveg en gebruik maak van watter grondwetlike meganismes ook al beskikbaar is, om te verseker dat meer van ons land nie gekaap en gebruik word om die belange van individue te bevorder wat hul hande vir eie gewin op belastingbetalers se geld wil lê nie."
DA Pretoria Solly Msimanga Stevens Mokgalapa Tshwane-metroraad
Skuus. Vervang asb die wêreld gehalte dienste met Afrika gehalte dienste.
Tshwane vat 2 weke om 'n waterlek reg te maak. Bestuur ons lughawe in die grond in. Maak nie slaggate reg nie. Laat inwoners sonder water. Nee wat, miskien is administrasie nie so 'n slegte plan nie.
Hannetjie, jammer dat jy nie die prentjie kan sien nie. Jou DA bril is seker bietjie vuil. My kommentaar is daarop gemik op die BELOFTES wat die DA maak, maar dit nie nakom nie. Die ANC het Pretoria bestuur met korrupsie en alles, en die DA het net voort gegaan daarmee. 3 jaar later en daar is geen verbeteringe nie, al wat verander het is ons munisipale rekeninge wat verdubbel het! O ja ek reis baie die land vol, en ek kan en mag nie Pretoria met ander vergelyk nie. Weereens, dit gaan hier oor die DA en Pretoria en… Lees meer »
"Wereldgehalte" 3de wereld.
Die DA het n groter gemors van Pretoria en die groter Tswane gebied gemaak as die ANC. Plakkerskampe in Pretoria Oos het groter geword en selfs die plakkerskamp binne in Pretoria Oos begrafplaas gaan van krag tot krag. Julle sal nooit weer die geleentheid wat julle gehad het kry nie want julle is nie my stem waardig nie.
Die wat die werk doen lê al van 9 uur in oggende onder die bome en slaap sien dit gereeld in ons voor stad in Pretoria in die Ooste